संजीव कुमार

संजीव कुमार (मूल नाम : हरीभाई जरीवाला;  जन्म: 9 जुलाई 1938, मृत्यु: 6 नवम्बर 1985) हिन्दी फ़िल्मों के एक प्रसिद्ध अभिनेता थे। उनका पूरा नाम हरीभाई जरीवाला था। वे मूल रूप से गुजराती थे। इस महान कलाकार का नाम फ़िल्मजगत की आकाशगंगा में एक ऐसे धुव्रतारे की तरह याद किया जाता है जिनके बेमिसाल अभिनय से सुसज्जित फ़िल्मों की रोशनी से बॉलीवुड हमेशा जगमगाता रहेगा। उन्होंने नया दिन नयी रात फ़िल्म में नौ रोल किये थे। कोशिश फ़िल्म में उन्होंने गूँगे बहरे व्यक्ति का शानदार अभिनय किया था। शोले फ़िल्म में ठाकुर का चरित्र उनके अभिनय से अमर हो गया।

उन्हें श्रेष्ठ अभिनेता के लिए राष्ट्रीय फ़िल्म पुरस्कार के अलावा फ़िल्मफ़ेयर क सर्वश्रेष्ठ अभिनेता व सर्वश्रेष्ठ सहायक अभिनेता पुरस्कार दिया गया। वे आजीवन कुँवारे रहे और मात्र 47 वर्ष की आयु में सन् 1985 में हृदय गति रुक जाने से मुम्बई में उनकी मृत्यु हो गयी। 1960 से 1984 तक पूरे पच्चीस साल तक वे लगातार फ़िल्मों में सक्रिय रहे।

उन्हें उनके शिष्ट व्यवहार व विशिष्ट अभिनय शैली के लिये फ़िल्मजगत में हमेशा याद किया जायेगा।

 जीवन 
संजीव कुमार का जन्म सूरत में 9 जुलाई 1938 को जेठालाल जरीवाला के एक मध्यमवर्गीय गुजराती वैश्य बनिया परिवार में हुआ था। उनका जन्म का नाम हरिहर जरीवाला था किन्तु प्यार से सभी कुटुम्बी और सम्बन्धी उन्हें हरीभाई जरीवाला ही कहते थे। यद्यपि उनका पैतृक निवास सूरत में था परन्तु फ़िल्मजगत की चाह उन्हें मायानगरी मुंबई खींच लायी। यह शौक उन्हें बचपन से ही था।

फ़िल्मों में बतौर अभिनेता काम करने का सपना देखने वाले हरीभाई भारतीय फिल्म उद्योग में आकर संजीव कुमार हो गये। अपने जीवन के शुरूआती दौर में पहले वे रंगमंच से जुड़े परन्तु बाद में उन्होंने फ़िल्मालय के एक्टिंग स्कूल में दाखिला लिया। इसी दौरान वर्ष 1960 में उन्हें फ़िल्मालय बैनर की फ़िल्म हम हिन्दुस्तानी में एक छोटी सी भूमिका निभाने का मौका मिला। उसके बाद उन्होंने पीछे मुड़कर नहीं देखा और एक के बाद एक फ़िल्मों में अपने शानदार अभिनय से वे एक प्रसिद्ध फ़िल्म अभिनेता बने।

संजीव कुमार ने विवाह नहीं किया परन्तु प्रेम कई बार किया था। उन्हें यह अन्धविश्वास था की इनके परिवार में बड़े पुत्र के 10 वर्ष का होने पर पिता की मृत्यु हो जाती है। इनके दादा, पिता और भाई सभी के साथ यह हो चुका था। संजीव कुमार ने अपने दिवंगत भाई के बेटे को गोद लिया और उसके दस वर्ष का होने पर उनकी मृत्यु हो गयी! संजीव कुमार लज़ीज भोजन के बहुत शौक़ीन थे।

बीस वर्ष की आयु में गरीब मध्यम वर्ग के इस युवा ने कभी भी छोटी भूमिकाओं से कोई परहेज नहीं किया। 'संघर्ष' फ़िल्म में दिलीप कुमार की बाँहों में दम तोड़ने का दृश्य इतना शानदार किया कि खुद दिलीप कुमार भी सकते में आ गये। स्टार कलाकार हो जाने के बावजूद भी उन्होंने कभी नखरे नहीं किये। उन्होने जया बच्चन के स्वसुर, प्रेमी, पिता और पति की भूमिकाएँ भी निभायीं। जब लेखक सलीम ख़ान ने इनसे त्रिशूल में अपने समकालीन अमिताभ बच्चन और शशि कपूर के पिता की भूमिका निभाने का आग्रह किया तो उन्होंने बेझिझक यह भूमिका स्वीकार कर ली और इतने शानदार ढँग से निभायी कि उन्हें ही केन्द्रीय करेक्टर मान लिया गया। हरीभाई ने बीस वर्ष की आयु में एक वृद्ध आदमी का ऐसा जीवन्त अभिनय किया था कि उसे देखकर पृथ्वीराज कपूर भी दंग रह गये।

 फिल्मी सफर 
संजीव कुमार ने अपने फ़िल्मी कैरियर की शुरुआत 1960 में हम हिन्दुस्तानी फ़िल्म में मात्र दो मिनट की छोटी-सी भूमिका से की। वर्ष 1962 में राजश्री प्रोडक्शन की आरती के लिए उन्होंने स्क्रीन टेस्ट दिया जिसमें वह पास नहीं हो सके। इसके बाद उन्हें कई बी-ग्रेड फ़िल्में मिली। इन महत्वहीन फ़िल्मों के बावजूद अपने अभिनय के जरिये उन्होंने सबका ध्यान आकर्षित किया। सर्वप्रथम मुख्य अभिनेता के रूप में संजीव कुमार को वर्ष 1965 में प्रदर्शित फ़िल्म निशान में काम करने का मौका मिला। वर्ष 1960 से वर्ष 1968 तक संजीव कुमार फ़िल्म इण्डस्ट्री में अपनी जगह बनाने के लिये संघर्ष करते रहे। फ़िल्म हम हिन्दुस्तानी के बाद उन्हें जो भी भूमिका मिली वह उसे स्वीकार करते चले गये। इस बीच उन्होंने स्मगलर, पति-पत्नी, हुस्न और इश्क, बादल, नौनिहाल और गुनहगार जैसी कई फ़िल्मों में अभिनय किया लेकिन इनमें से कोई भी फ़िल्म बॉक्स ऑफिस पर सफल नहीं हुई।

वर्ष 1968 में प्रदर्शित फ़िल्म शिकार में वह पुलिस ऑफिसर की भूमिका में दिखायी दिये। यह फ़िल्म पूरी तरह अभिनेता धर्मेन्द्र पर केन्द्रित थी फिर भी संजीव कुमार धर्मेन्द्र जैसे अभिनेता की उपस्थिति में भी अपने अभिनय की छाप छोड़ने में कामयाब रहे। इस फ़िल्म में उनके दमदार अभिनय के लिये उन्हें सहायक अभिनेता का फ़िल्मफेयर अवार्ड भी मिला।

वर्ष 1968 में प्रदर्शित फ़िल्म संघर्ष में उनके सामने हिन्दी फ़िल्म जगत के अभिनय सम्राट दिलीप कुमार थे लेकिन संजीव कुमार ने अपनी छोटी-सी भूमिका के बावजूद दर्शकों की वाहवाही लूट ली। इसके बाद आशीर्वाद, राजा और रंक, सत्यकाम और अनोखी रात जैसी फ़िल्मों में मिली कामयाबी से संजीव कुमार दर्शकों के बीच अपने अभिनय की धाक जमाते हुए ऐसी स्थिति में पहुँच गये जहाँ वे फ़िल्म में अपनी भूमिका स्वयं चुन सकते थे। वर्ष 1970 में प्रदर्शित फ़िल्म खिलौना की जबर्दस्त कामयाबी के बाद संजीव कुमार ने बतौर अभिनेता अपनी अलग पहचान बना ली। वर्ष 1970 में ही प्रदर्शित फ़िल्म दस्तक में उनके लाजवाब अभिनय के लिये सर्वश्रेष्ठ अभिनेता के राष्ट्रीय पुरस्कार से सम्मानित किया गया। वर्ष 1972 में प्रदर्शित फ़िल्म कोशिश में उनके अभिनय का नया आयाम दर्शकों को देखने को मिला। फ़िल्म कोशिश में गूँगे की भूमिका निभाना किसी भी अभिनेता के लिये बहुत बड़ी चुनौती थी। बगैर संवाद बोले सिर्फ आँखों और चेहरे के भाव से दर्शकों को सब कुछ बता देना संजीव कुमार की अभिनय प्रतिभा का ऐसा उदाहरण था जिसे शायद ही कोई अभिनेता दोहरा पाये। इन्होंने दिलीप कुमार के साथ संघर्ष में काम किया। फ़िल्म खिलौना ने इन्हें स्टार का दर्जा दिलाया। इसके बाद इनकी हिट फ़िल्म सीता और गीता और मनचली प्रदर्शित हुईं। 70 के दशक में उन्होने गुलज़ार जैसे दिग्दर्शक के साथ काम किया। उन्होने गुलज़ार के साथ कुल 9 फ़िल्में कीं जिनमे आंधी (1975), मौसम (1975), अंगूर (1982), नमकीन (1982) प्रमुख है। इनके कुछ प्रशंसक इन फ़िल्मों को इनकी सर्वश्रेष्ठ फ़िल्मो में से मानते हैं। फ़िल्म शोले (1975) में उनके द्वारा अभिनीत पात्र ठाकुर आज भी लोगों के दिलों में ज़िन्दा है। जो मिमिक्री कलाकारों के लिये एक मसाला है। संजीव कुमार के दौर में राजेश खन्ना, अमिताभ बच्चन, धर्मेन्द्र, शम्मी कपूर, दिलीप कुमार जैसे अभिनेता छाये हुए थे, फिर भी अपने सशक्त अभिनय से उन सबके बीच काम करते हुए उन्होंने फ़िल्मजगत में अपना स्थान बनाया।

 प्रमुख फिल्में 
 वर्ष  फ़िल्म  चरित्र  टिप्पणी1993  प्रोफेसर की पड़ोसन  प्रोफेसर विद्याधर  रिलीज़ मृत्यु के बाद1987  राही  डॉक्टर प्रभात कुमार 1986  कत्ल  राकेश 1986  काँच की दीवार  जसवंत सिंह/दुर्जन सिंह 1986  लव एंड गॉड  कैस-ए-आमरी (मजनू)  रिलीज़ मृत्यु के बाद1986  हाथों की लकीरें  डॉक्टर साब 1986  बात बन जाये  सूरज सिंह 1985  राम तेरे कितने नाम  राम कु्मार 1985  ज़बरदस्त  रतन कु्मार 1984  लाखों की बात  एडवोकेट प्रेम सागर 1984  मेरा दोस्त मेरा दुश्मन  गोली चाचा 1984  पाखंडी  1984  बद और बदनाम  1984  यादगार  राय कल्पनाथ राय 1983  हीरो  दामोदर माथुर 1982  अंगूर  अशोक  दोहरी भूमिका1982  सवाल  धनपतराय मेहता 1982  सुराग  1982  हथकड़ी  हरिमोहन/साकिया/गोपालदास मित्तल1982  अय्याश  जसवंत सिंह 1982  खुद्दार  हरी श्रीवास्तव 1982  लोग क्या कहेंगे  1982  नमकीन  गेरूलाल 1982  श्रीमान श्रीमती  शंकरलाल 1982  सिंदूर बने ज्वाला  1982  विधाता  अबु बाबा 1981  दासी  आनंद 1981  इतनी सी बात  राजा 1981  बीवी ओ बीवी  कर्नल मंगल सिंह/शंकर 1981  चेहरे पे चेहरा  डॉक्टर विल्सन/ब्लैकस्टोन 1981  लेडीज़ टेलर  महबूब 1981  वक्त की दीवार  विक्रम 1981  सिलसिला  डॉक्टर वी के आनन्द 1980  हम पाँच  कृष्ण 1980  ज्योति बने ज्वाला   अतिथि पात्र1980  अब्दुल्ला  अमीर 1980  बेरहम  पुलिस कमिश्नर कुमार आनंद 1980  फ़ौजी चाचा  फ़ौजी चाचा  पंजाबी फ़िल्म1980  पत्थर से टक्कर  बिंद्रा 1980  स्वयंवर  राम 1980  टक्कर  सूरज/किशन 1979  काला पत्थर  डॉक्टर रोमेश 1979  गृह प्रवेश  अमर 1979  हमारे तुम्हारे  जयराज वर्मा 1979  बॉम्बे एट नाइट  1979  घर की लाज  1979  जानी दुश्मन  ठाकुर 1979  मान अपमान  शंकर 1978  त्रिशूल  राज कुमार 'आर के' गुप्ता 1978  देवता  टोनी/तरुण कुमार 1978  मुकद्दर  1978  पति पत्नी और वो  रंजीत चड्ढा 1978  सावन के गीत  1978  स्वर्ग नर्क  पंडित सोहनलाल त्रिपाठी 1978  तृष्णा  डॉक्टर सुनील गुप्ता 1978  तुम्हारे लिये  प्रकाश/गंगाधर उपाध्याय 1977  मुक्ति  रतन 1977  शतरंज के खिलाड़ी  मिर्ज़ा सज्जाद अली 1977  यही है ज़िन्दगी  आनंद नारायण 1977  ईमान धर्म  कबीरदास 1977  आलाप  राजा बहादुर  अतिथि पात्र1977  अंगारे  1977  अपनापन  राजन रशपाल सिंह 1977  धूप छाँव  डॉक्टर पारस 1977  दिल और पत्थर  1977  पापी  अशोक रॉय 1977  विश्वासघात  महेश/राजा 1976  ज़िन्दगी  रघु शुक्ला 1976  अर्जुन पंडित  1976  दो लड़कियाँ  1975  मौसम  डॉक्टर अमरनाथ गिल 1975  फ़रार  इंस्पेक्टर संजय 1975  शोले  ठाकुर बलदेव सिंह (ठाकुर साहब)1975  आक्रमण  मेजर अजय वर्मा 1975  आँधी  जे के 1975  अपने दुश्मन  डॉक्टर 1975  अपने रंग हज़ार  1975  धोती लोटा और चौपाटी  इंस्पेक्टर वागले 1975  उलझन  आनंद 1974  कुँवारा बाप  डॉक्टर 1974  आप की कसम  मोहन 1974  मनोरंजन  हवलदार रतन/शेरू 1974  अर्चना  1974  चरित्रहीन  1974  चौकीदार  डॉक्टर श्याम 1974  दावत  1974  ईमान  1974  नया दिन नई रात   १० विभिन्न पात्र निभाए (नायक सहित)1974  शानदार  राजन 1973  अनहोनी  सुनील 1973  अग्नि रेखा  1973  अनामिका  देवेंद्र दत्त 1973  दूर नहीं मंज़िल  1973  मनचली  सुशील कुमार 1973  सूरज और चंदा  1972  परिचय  नीलेश  अतिथि पात्र1972  कोशिश  हरिचरण माथुर 1972  रिवाज़  शेखर 1972  सबसे बड़ा सुख   कथा वाचक1972  सीता और गीता  रवि 1972  सुबह ओ श्याम  नसीर 1971  अनुभव  अमर सेन 1971  एक पहेली  पुलिस इंस्पेक्टर 1971  कंगन डॉक्टर सुनील 'सोनू'  1971  मन मन्दिर  दीपक 1971  पारस  धरम सिंह 1970  बचपन  काशीराम 'काशी' 1970  दस्तक  हामिद 1970  देवी  डाक्टर ए एन शेखर 1970  गुनाह और कानून  1970  इंसान और शैतान  1970  खिलौना  विजयकमल एस सिंह 1970  माँ का आँचल  1970  प्रिया  1969  बंधन  वकील रवि शर्मा1969  चंदा और बिजली  1969  धरती कहे पुकार के  1969  ग़ुस्ताखी माफ़  1969  इन्साफ का मन्दिर  1969  जीने की राह  मनोहारी 1969  ज्योति  1969  सच्चाई  किशोर दयाल 1969  सत्यकाम  नरेंद्र शर्मा (नरेन) 1968  गौरी  संजीव 1968  अनोखी रात  बल्देव सिंह 1968  राजा और रंक  सुधीर 1968  आशीर्वाद  डाक्टर बीरेन 1968  संघर्ष  द्वारका प्रसाद 1968  शिकार  पुलिस इंस्पेक्टर 1968  साथी  अशोक  अतिथी पात्र1966  हुस्न और इश्क  आशिक हुसैन 1966  बादल  1966  कालपी  राजकुमार सूरसिंहजी तख्तासिंहजी गोहिल 1966  स्मगलर  मोहन 1966  पति पत्नी  अमर 

 नामांकन और पुरस्कार 
 1977 - फ़िल्मफ़ेयर सर्वश्रेष्ठ अभिनेता पुरस्कार - अर्जुन पंडित
 1976 - फ़िल्मफ़ेयर सर्वश्रेष्ठ सहायक अभिनेता पुरस्कार - आँधी
फ़िल्म दस्तक और कोशिश के लिए राष्ट्रीय पुरस्कार से सम्मानित

 सन्दर्भ 

श्रेणी:हिन्दी विकि डीवीडी परियोजना
श्रेणी:फ़िल्मफ़ेयर पुरस्कार विजेता
श्रेणी:हिन्दी अभिनेता
श्रेणी:1938 में जन्मे लोग
श्रेणी:१९८५ में निधन
श्रेणी:श्रेष्ठ अभिनेता के लिए राष्ट्रीय फ़िल्म पुरस्कार विजेता